AUCT รับเต็ม! “ประมูลรถ” ดันครึ่งปีหลังเติบโตก้าวกระโดด
AUCT รับเต็ม! "ประมูลรถ" ดันครึ่งปีหลังเติบโตก้าวกระโดด
15 ส.ค. 2559

นายสุวิทย์ ยอดจรัส ประธานกรรมการบริหาร บริษัท สหการประมูล จำกัด (มหาชน) หรือ AUCT เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น.ว่า ทางสหการประมูลได้จับมือกับกรมศุลกากรจัดงานประมูลรถ ในวันอังคารที่ 23 ส.ค.59 ซึ่งมีจำนวนรถทั้งหมดว่า 300 รายการ
สำหรับรายได้ของบริษัทที่จะได้จากงานประมูลครั้งนี้คิดเป็นฟิกซ์/ยูนิต ซึ่งเป็นรายรับที่ค่อนข้างเป็นนัยสำคัญของการรับรู้รายได้ จากสถิติที่ผ่านมาในการประมูลแต่ละครั้งจากกรมศุลกากรจำนวนรถที่เอามาประมูลและสามารถขายออกไปได้ คิดเป็น 80% ของรถที่เข้ามาทั้งหมด
โดยปกติเวลาประมูลที่สำนักงานใหญ่ ผู้ชนะการประมูลจะต้องชำระเงินค่าช่วยดำเนินการประมูลให้กับทางบริษัท สำหรับรถยนต์ค่าธรรมเนียมจะอยู่ที่ 8,000 บาท/คัน ส่วนรถมอเตอร์ไซค์อยู่ที่ 1,500 บาท/คัน แต่ในการประมูลครั้งนี้ ผู้ชนะจะต้องชำระเงินค่าช่วยดำเนินการประมูล ในอัตราดังนี้
1. รถยนต์ที่ผู้ชนะประมูลได้ในราคาสูงสุดต่ำกว่า 500,000 บาท ชำระเงินค่าช่วยดำเนินการคันละ 3,210 บาท
2. รถยนต์ที่ผู้ชนะประมูลได้ในราคาสูงสุดตั้งแต่ 500,000 บาทขึ้นไป จนถึง 1,500,000 บาท ชำระเงินค่าช่วยดำเนินการคันละ 3,745
3. รถยนต์ที่ผู้ชนะประมูลได้ในราคาสูงสุดเกิน 1,500,000 บาท ชำระเงินค่าช่วยดำเนินการคันละ 6,420 บาท
และ 4. รถจักรยานยนต์ที่ผู้ชนะประมูลได้ ชำระเงินค่าช่วยดำเนินการคันละ 1,000 บาท
ส่วนอัตราค่าธรรมเนียมที่ทางกรมศุลกากรจะต้องจ่ายให้กับทางบริษัทยังไม่สามารถเปิดเผยได้ในขณะนี้
 
ทั้งนี้ AUCT มีผลประกอบการไตรมาส 3/58 อยู่ที่ 51.02 ล้านบาท ขณะที่ในช่วงไตรมาส 3/59 ซึ่งมีการจัดงานประมูลดังกล่าวขึ้นมา จึงคาดว่าจะส่งผลให้บริษัทมีผลการดำเนินงานในช่วงครึ่งปีหลังของปี 59 เติบโตอย่างก้าวกระโดด ซึ่งทางผู้บริหารคาดว่าการจัดการประมูลในครั้งนี้จะส่งผลให้ผลประกอบการไตรมาส 3-4/59 เติบโตขึ้นตามลำดับ